**MOLĖTŲ SOCIALINĖS PARAMOS CENTRAS**

**2019 METŲ VEIKLOS ATASKAITA**

2020-01-15 Nr. IN-1

Molėtai

**1. ĮSTAIGOS VEIKLA IR VEIKLOS RODIKLIAI**

 Molėtų socialinės paramos centras (toliau – Centras) yra Molėtų rajono savivaldybės biudžetinė įstaiga, kurios paskirtis – teikti bendrąsias ir specialiąsias socialines paslaugas.

 Centro tikslas – teikti socialines paslaugas, kurie negali savarankiškai rūpintis savo asmeniniu (šeimos) gyvenimu ir kuriems būtina pagalba, tenkinant jų būtiniausius poreikius ir sprendžiant socialines problemas.

 2019 metais Centro veiklos užtikrinimui iš savivaldybės biudžeto buvo skirta 236,8 tūkst. Eur. Panaudota 236,3 tūkst. Eur, iš jų: darbo užmokesčiui ir socialiniam draudimui skirta 213,7 tūkst. Eur, prekėms ir paslaugoms skirta 22,6 tūkst. Eur.

 Iš valstybės biudžeto gauta 195,5 tūkst. Eur. Panaudota 192,7 tūkst. Eur darbo užmokesčiui ir socialiniam draudimui, socialiniams darbuotojams darbui su šeimomis, 2,0 tūkst. Eur. socialinių darbuotojų supervizijoms.

 Iš Molėtų rajono savivaldybės administracijos per 2019 m. gauta 12,3 tūkst. Eur. kompensacijų už suteiktas dienos socialinės globos asmens namuose paslaugas. Šios lėšos panaudotos socialinių darbuotojų padėjėjų iš dalies darbo užmokesčiui apmokėti, transporto ir kitoms išlaidoms.

 Už socialines paslaugas per 2019 metus surinkta 12,3 tūkst. Eur., iš jų 0,4 tūkst. Eur. už suteiktas transporto paslaugas, 8,4 tūkst. Eur. už pagalbos į namus paslaugos teikimą, 3,5 tūkst. Eur. už suteiktas dienos socialinės globos paslaugas. Panaudota 12,0 tūkst. Eur. transporto išlaikymui bei kitų paslaugų ir prekių apmokėjimui.

 Centre dirbo 52 darbuotojai, patvirtinti 44,7 darbuotojų etatai, iš jų: 14 etatų – lankomosios priežiūros darbuotojų, 10,5 etatų – socialinių darbuotojų darbui su šeimomis, 1,6 etato - socialiniai darbuotojai, 4,25 etato – socialinio darbuotojo padėjėjai, 0,6 etato slaugytoja integraliai pagalbai, 5 etatai – slaugytojo padėjėjai integraliai pagalbai, 3,75 etato - Centro administracijos darbuotojai, 3 etatai – atvejo vadybininkai, 2 etatai – asmeninis asistentas.

 Centro darbuotojų išsilavinimas ir profesinė kvalifikacija atitinka visus socialiniam darbui keliamus reikalavimus.

 Centro teikiamos socialinės paslaugos:

 **Transporto organizavimo paslauga.** Per 2019 metus dėl transporto paslaugų kreipėsi 63 asmenys. Paslauga buvo suteikta 223 kartus, iš jų nemokamai teikta 191 kartą, mokamai 32 kartus.

 **Pagalbos į namus paslauga**. 2019 metais pagalbos į namus gavėjų skaičiaus augimo kaita buvo. 2019 metais pagalbos į namus paslaugas gavo 153 gavėjas. Molėtų mieste paslaugas gavo 16 asmenų, seniūnijose – 137. Per 2019 metus mokamos paslaugos buvo teikiamos - 106 gavėjams, nemokamos – 47 gavėjams.

 Pagalbos į namus paslaugas Centre teikė 16 lankomosios priežiūros darbuotojų.

 Pagalbos į namus paslaugos gavėjai pagal seniūnijas: Alantos sen. – 9, Balninkų sen. – 12, Čiulėnų sen. – 8, Dubingių sen. – 11, Giedraičių sen. - 17, Inturkės sen. –10, Joniškio sen. – 25, Luokesos sen. – 12, Mindūnų sen. – 5, Videniškių sen. – 16, Suginčių sen. -12, Molėtų m. – 16.

 **Socialinių įgūdžių ugdymo ir palaikymo paslauga.** 2019 metais paslaugos teiktos 88 šeimoms, kuriose auga 177 vaikai.

 Atvejo vadyba buvo teikiama 122 šeimoms patiriančioms sunkumus, iš kurių 85 šeimoms Atvejo vadybos procesas buvo užbaigtas.

 **Aprūpinimas techninės pagalbos priemonėmis (TPP).** 2019 metais buvo priimti 186 prašymai, išduotos 228 priemonės 172 asmenims, grąžinta 79 priemonės. TPP gaunama iš Techninės pagalbos neįgaliesiems Centro prie Socialinės apsaugos ir darbo ministerijos Utenos skyriaus.

 **Būsto pritaikymas asmenims su negalia.** Per 2019 metus Molėtų rajone būsto pritaikymo darbai buvo atlikti 8 neįgaliesiems, iš jų – 3 mieste, 5 – seniūnijose. Būstai pritaikyti 6 asmenims, turintiems labai ryškių judėjimo ir apsitarnavimo funkcijų sutrikimų, 2 – turintiems ryškių judėjimo ir apsitarnavimo funkcijų sutrikimų. 2 neįgaliesiems pastatyti keltuvai. 2020 m. sausio 1 d. laukiančių būsto pritaikymo yra 10 neįgaliųjų, iš jų po 1 prašymą perkelta iš 2015 m. ir 2 prašymai iš 2016 m. Būsto pritaikymas vaikams su sunkia negalia: pritaikymas atliktas 3 vaikams, 1 būste atlikti darbai viduje ir pastatytas keltuvas. 2-iems vaikams pirktos techninės priemonės, supimo įranga, pasunkintos ir judesius varžančios priemonės.

 2020 m. sausio 1 d. laukiančiųjų būsto pritaikymo vaikų su sunkia negalia – 1.

 **Asmenų apgyvendinimas socialinės globos įstaigose.** Per 2019 m. priimta 30 prašymų į socialinės globos institucijas, iš kurių 17 asmenų išvyko į socialinės globos namus, 13 - laukia eilėje.

 Per 2019 metus nuolatinai apsigyveno socialinės globos įstaigose: Alantos senelių globos namuose – 5 asmenys, Utenos socialinės globos namuose – 4 asmenys, Senjorų socialinės globos namuose – 2, Želvos parapijos katalikų senelių namuose – 2, VšĮ Antavilių pensionatas – 2, VšĮ Deltuvos senelių globos namai – 1, VšĮ Sveikatos metai – 1.

 Per 2019 m. 10 šeimos apgyvendintos Molėtų vaikų savarankiško gyvenimo namuose esančiame Krizių centre. Suteikta apgyvendinimo nakvynės namuose ir krizių centruose paslauga.

 Laukiantys eilėje nuolatinai apsigyventi: Alantos senelių globos namuose – 10, Utenos socialinės globos namuose – 1, VšĮ Senevita – 1, Želvos parapijos katalikų senelių namuose – 1.

 **Integrali pagalba namuose.** 2019 m. integrali pagalba asmens namuose buvo teikiama 29 asmenims, nors buvo priimtas sprendimas teikti paslaugas 21 asmeniui, 5 iš jų paslaugų atnaujinimo. 2019 m. 6 asmenims paslaugos buvo nutrauktos, 2-iems sustabdytos. Paslauga populiari, paslaugų gavėjai ir jų artimieji patenkinti teikiamų paslaugų kokybe ir prieinamumu, tačiau yra ryški klientų kaita dėl natūralių faktorių.

**2. VADOVO REZULTATAI PAGAL PAREIGINES FUNKCIJAS**

 Vykdydama man pavestas pareigas:

- organizuoju Centro darbą, kad būtų tinkamai įgyvendinti Centro tikslai ir funkcijos;

- atstovauju Centro interesams visose institucijose, įstaigose, organizacijose;

- nuolat analizuoju Centro teikiamų paslaugų apimtį, paklausą, specifiką, atitiktį, įstaigos veiklą reglamentuojantiems dokumentams: įstatymams, nuostatams, tarybos sprendimams, programoms, sąmatoms;

- rengiu, tvirtinu įvairius dokumentus;

- stebiu, analizuoju, vertinu Centro darbuotojų veiklą, kontroliuoju sprendimų, nurodymų vykdymą;

- užtikrinu Centro bendradarbiavimą su savivaldybės administracija, savivaldybės administracijos socialinės paramos skyriumi, Vaiko teisių apsaugos tarnybos teritoriniais skyriais, valstybinėmis ir nevyriausybinėmis organizacijomis, visuomene, kitais socialiniais partneriais;

- teikiu informaciją visuomenei apie Centro veiklą ir teikiamas paslaugas;

- užtikrinu racionalų ir taupų Centro lėšų bei turto naudojimą;

- rūpinuosi sveika ir saugia darbuotojų darbo vieta ir aplinka (medicininėmis kaukėmis, vienkartinėmis pirštinėmis, dezinfekciniais skysčiais, ergonomine įranga integralios pagalbos paslaugoms teikti).

 2019 metais dalyvavau Molėtų rajono savivaldybės administracijos Būsto pritaikymo žmonėms su negalia komisijos, Socialinės paramos skyrimo komisijos, Vaiko gerovės komisijos veikloje, Psichologinių krizių valdymo grupės veikloje, Neveiksnių asmenų būklės peržiūrėjimo komisijos veikloje.

 Organizuoju įvairių institucijų specialistų susitikimus bendram darbui su šeimomis, kurios patiria įvairių sunkumų, problemų identifikavimui, efektyvių sprendimo būdų paieškai.

 Organizuoju bendras išvykas su policijos pareigūnais ir priešgaisrinės tarnybos pareigūnais pas paslaugų gavėjus, bendruomenės narius, vykdau informacinę sklaidą apie Centro teikiamas socialines paslaugas, jų prieinamumą, naujus projektus.

 Organizuoju įvairius mokymus darbuotojams, kad būtų nuolat keliama profesinė kvalifikacija, stiprinama psichologinė darbinė aplinka.

 Periodiškai organizuoju susitikimus su Centro darbuotojais, siekiant išsiaiškinti esamas problemas, apsikeisti informacija, dalytis įvairiuose mokymuose gauta patirtimi ir t.t.

 Nuolat palaikau ryšį su paslaugų gavėjais, siekiant išsiaiškinti teikiamų paslaugų kokybę, poreikių patenkinimą, paslaugų prieinamumą, nustatyti naujų paslaugų poreikį.

 Glaudžiai bendradarbiauju su įvairiomis institucijomis, specialistais, siekiant aptarti esamas problemas, rasti optimaliausius problemų sprendimo būdus.

 Nuolat analizuoju situaciją socialinės paramos srityje.

**3. SPRĘSTOS PROBLEMOS, INICIATYVOS, UŽDAVINIAI IR IŠŠŪKIAI**

 **Projektinė veikla.** 2019 m. sėkmingai tęsiamas projektas Integrali pagalba Molėtų rajono gyventojams, kuri susideda iš medicininės slaugos ir dienos globos paslaugų. Toliau pagal projektą vykdomi mokymai mobiliųjų komandų nariams, atliekamas viešinimas spaudoje, parengti ir platinami lankstinukai.

 Molėtų socialinės paramos centras kaip partneris dalyvauja projekte kartu su Baltijos paramos fondu, Žmogaus raidos tyrimų institutu, taip pat VšĮ "Neformalaus ugdymo namai". Centraspaslaugų gavėjai sėkmingai dalyvauja įvairiuose minėtų organizacijų mokymuose pagal projektines veiklas: psichologinis stiprinimas, motyvavimas, kompiuterinis raštingumas, savanorystė, meno terapijos ir t.t.

 Nuo 2019 m. gegužės mėnesio Centras dalyvauja projekto įgyvendinime ,,Socialinių paslaugų kokybės gerinimas, taikant EQUASS kokybės sistemą“.

 Nuo 2019 m. lapkričio 4 d. pradėtos teikti Asmeninio asistento paslaugos pagal Molėtų rajono savivaldybės projektą ,,Kompleksinės paslaugos šeimai Molėtų rajone“, suplanuotos veiklos 17 mėnesių, 2 asmeniniai asistentai teikia pagalbą Molėtų miesto ir rajono neįgaliesiems, turintiems vidutinę ir didelę negalią, skatinant neįgaliuosius dalyvauti visuomeniniame gyvenime, neprarasti savarankiškumo.

 2019 m. eigoje Centras dalyvavo įvairiose projekto veiklose pagal Lietuvos-Latvijos 2014-2020 m. programos bendrą projektą „Aging of comfort“.

 2019 m. pabaigoje pateikta projekto paraiška ,,Socialinio taksi paslaugų teikimas Molėtų neįgaliesiems“, laukiama finansavimo sutarties pasirašymo su ESFA.

 2019 m. spalio-gruodžio mėnesį Centras pagal Molėtų rajono savivaldybės visuomenės sveikatos rėmimo specialiosios programos lėšas (500 eur) stiprino šeimų, kurios susiduria su sunkumais, sveikatą: į druskų kambarį haloterapijai buvo nuvežti 11 suaugusiųjų su 32 vaikais, į baseiną – 17 suaugusių, 27- vaikai.

 **Viešinimas.** Per visus 2019 metus nuolat viešinau Molėtų socialinės paramos centro veiklą ir paslaugų prieinamumo galimybes įvairiais būdas:

* nuolat bendradarbiauju su Molėtų krašto laikraščio ,,Vilnis“ redaktore ir žurnalistais, visuomenei pateikiu informaciją, susijusią su tiesioginėmis centro veiklomis: Integralios pagalbos paslaugomis, Asmeninio asistento paslaugomis, pagalbos į namus paslaugomis, transporto paslaugomis, techninės pagalbos priemonių išdavimo paslaugomis, socialinėmis paslaugomis, kurios teikiamos šeimoms.
* Viešinu informaciją su projekto ,,Vaikų svajonės“ įgyvendinimu, paramos daiktais generavimu, bendradarbiavimu su paramos fondu ,,Vilties liepsna“, Molėtų Caritu, įvairias socialiniais partneriais, institucijomis ir specialistais;
* Viešinu informaciją apie būsimą projektinę veiklą kartu su partneriu Molėtų krašto žmonių su negalia sąjunga ,,Socialinio taksi paslaugų teikimas Molėtų neįgaliesiems“;
* nuolat atnaujinu ir pateikiu informaciją centro paskyroje socialiniame tinkle Facebook, kurioje atsispindi svarbiausi centro veiklos įvykiai, faktai, pateikiamos centro aktualijos, generuojama pagalba daiktais ir t.t.
* nuolat atnaujinu informaciją centro internetinėje svetainėje – [www.moletuspc.lt](http://www.moletuspc.lt) , kurioje pateikiama ne tik bendro pobūdžio informacija apie Centro veiklą ir paslaugas, bet ir pateikiami dokumentai: paslaugų teikimo tvarkos aprašai, pareigybių aprašymai, projektinių veiklų dokumentai, finansinės ataskaitos ir t.t.

**Darbuotojų veiklos kontrolė, organizavimas, kvalifikacijos kėlimas.** Periodiškai inicijavau pasitarimus su Centro darbuotojais, kuriuose buvo aptariamos problemos, veiklos efektyvumas, įvairios problemos ir kiti klausimai, sprendžiami darbuotojų saugos klausimai.

Nuolat skatinau Centro darbuotojus dalyvauti mokymuose, keltis kvalifikaciją. Visi Centro socialiniai darbuotojai dalyvavo Supervizijos mokymuose (25 ak. val.) ir kituose kvalifikacijos kėlimo mokymuose. Lankomosios priežiūros darbuotojai taip pat dalyvavo kvalifikacijos kėlimo mokymuose (18 ak. val.).

**Darbuotojų dalyvavimas įstaigos veikloje.** 2019 m. pradžioje buvo atliktas darbuotojų veiklos vertinimas, išklausyta kiekvieno darbuotojo nuomonė dėl paslaugų kokybės gerinimo, asmeninių iniciatyvų veikloje atsiradimo, naujų idėjų generavimo.

Pagal projektą EQUASS, kiekvienas Centro darbuotojas dalyvauja įstaigos veikloje ne tik teikdamas paslaugas, bet ir kuriant įvairius dokumentus, tvarkų aprašus dėl kokybės, kurių turime parengti 24, dalis dokumentų jau parengta ir įkelta viešinimui Centro internetinėje svetainėje [www.moletuspc.lt](http://www.moletuspc.lt)

**Bendradarbiavimas su įvairiomis institucijomis, nevyriausybinėmis organizacijomis.**

Nuolat bendradarbiauju su įvairiomis institucijomis, specialistais ne tik Molėtų, bet ir kitų rajonų, dėl socialinių paslaugų teikimo paslaugų kokybės ir tobulinimo, prieinamumo, prevencinių priemonių ir t.t.

Palaikau glaudžius bendradarbiavimo ryšius reabilitacijos bendruomenėmis ,,Nugalėtojų akademija“ ir ,,Taikos kelias“. Užmegzti ryšiai su reabilitacijos bendruomene Vievyje ,,Naujas gyvenimas“.

Glaudžiai bendradarbiauju su Utenos visuomenės sveikatos biuru, 2019 m. spalio mėnesį pasirašyta sutartis dėl priklausomybių konsultanto konsultacijų Centre vieną kartą per savaitę. Konsultanto paslaugos teikiamos nemokamai šeimoms, kurios turi priklausomybių.

**Paramos akcijos.** Inicijuoju paramos akcijas per socialinius tinklus, siekiant sumažinti socialinę atskirtį: paramą daiktais, buitine technika, baldais, drabužiais, žaislais ir kt..

 Nuolat bendradarbiauju su paramos fondu ,,Vilties liepsna“, dėl vaikų aprūpinimo korekciniais akiniais regai, mokinio krepšelių ikimokyklinukams ir mokiniams, šventinių lauknešėlių senyvo amžiaus vienišiems, neįgaliems asmenims, daugiavaikėms šeimoms.

 Palaikau itin glaudžius santykius su Molėtų Caritu, kuris nuolat remia vaikučius, vienišus senyvus ir neįgalius asmenis.

 Tęsiamas bendradarbiavimas paramos srityje, savanorystės srityje su Molėtų gimnazijos Sveikatos ir savanorystės klubo nariais, Molėtų krašto žmonių su negalia sąjunga, gausių šeimų organizacija ,,Šeimynėlė., VšĮ Integracijos ir neįgaliųjų centru.

**2020 metų uždaviniai ir iššūkiai**:

* užtikrinti kokybišką ir efektyvų socialinių paslaugų teikimą Molėtų rajono gyventojams;
* stiprinti darbuotojų kvalifikaciją, inicijuoti centro darbuotojų susitikimus su įvairių sričių specialistais, organizacijomis;
* tęsti projekto ,,Integrali pagalba namuose Molėtų rajone“ įgyvendinimą ir teikti integralios pagalbos (slaugos ir dienos globos) paslaugas klientams;
* tęsti Asmeninio asistento paslaugas neįgaliesiems;
* pasirašyti finansavimo sutartį su ESFA dėl projekto ,,Socialinio taksi paslaugų teikimas Molėtų neįgaliesiems“ finansavimo ir pradėti vykdyti projektą 2020 m. pirmojo pusmečio laikotarpyje;
* tęsti EQUASS projekto įgyvendinimą dėl socialinių paslaugų kokybės sertifikavimo europiniu lygmeniu;
* vykdyti projektinių veiklų paiešką, teikti paraiškas;

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_